               COMISIA EUROPEANĂ
            Bruxelles, 16.7.2020
            COM(2020) 319 final
            2020/0142(APP)
            Propunere de
            DECIZIE A CONSILIULUI
            de modificare a Deciziei 2003/76/CE de stabilire a măsurilor necesare pentru punerea în aplicare a Protocolului anexat la Tratatul de instituire a Comunității Europene, privind consecințele financiare ale expirării Tratatului de instituire a Comunității Europene a Cărbunelui și Oțelului (CECO) și Fondul de Cercetare pentru Cărbune și Oțel

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

               Uniunea Europeană a ratificat Acordul de la Paris la 4 octombrie 2016, luându-și angajamentul de a contribui la menținerea creșterii temperaturii globale cu mult sub 2 °C și de a continua eforturile de limitare a creșterii temperaturii la 1,5 °C. În urma asumării acestei obligații internaționale, UE împreună cu statele sale membre au convenit asupra stabilirii unui set ambițios de obiective de reducere a emisiilor de gaze cu efect de seră cu 80-95 % până în 2050 și cu 40 % până în 2030.

               În noiembrie 2018, Comisia Europeană și-a prezentat viziunea strategică pe termen lung pentru o economie prosperă, modernă, competitivă și neutră din punctul de vedere al impactului asupra climei până în 2050 – O planetă curată pentru toți
                  1
               . În Comunicarea sa – în urma invitațiilor din partea Parlamentului European și a Consiliului European, Comisia a prezentat o serie de măsuri, printre care analizarea modului în care activele Comunității Europene a Cărbunelui și Oțelului, aflate în lichidare, ar putea sprijini tehnologii revoluționare de producere a oțelului cu emisii de carbon aproape de zero.

               În conformitate cu viziunea sa pe termen lung, Comisia a publicat în decembrie 2019 Comunicarea privind Pactul verde european
                  2
               . Printre măsurile care urmează a fi adoptate, Comisia a stabilit decarbonizarea sectorului siderurgic ca fiind o prioritate majoră pe agenda politică, angajându-se să exploreze posibilitatea de a utiliza o parte din fondurile rămase disponibile în urma lichidării activelor Comunității Europene a Cărbunelui și Oțelului, pentru a sprijini producția oțelului cu emisii scăzute de dioxid de carbon până în 2030. În următoarele decenii, Europa are nevoie de investiții suplimentare care să se situeze în intervalul 175-290 de miliarde EUR pe an. În acest context, în Planul de investiții al Pactului verde european, Comisia sugerează revizuirea temeiurilor juridice ale Fondului de cercetare pentru cărbune și oțel, în scopul de a stimula direcționarea capitalului privat către proiecte ecologice.

               Programul de cercetare al Fondului de Cercetare pentru Cărbune și Oțel (RFCS) este un program de finanțare UE, având ca obiect finanțarea proiectelor de cercetare în sectoarele cărbunelui și oțelului. RFCS are propriile temeiuri juridice care se află în afara cadrului financiar multianual. După expirarea Tratatului Comunității Europene a Cărbunelui și Oțelului (CECO) în 2002 și în temeiul Protocolului 37 anexat la Tratatele UE, statele membre au creat noul „Fond de Cercetare pentru Cărbune și Oțel” (RFCS), în continuarea programelor de cercetare și de dezvoltare tehnică ale Comunității Europene a Cărbunelui și Oțelului în sectoarele cărbunelui și oțelului. Programul de cercetare al RFCS furniza anual aproximativ 40 de milioane EUR pentru finanțarea cercetării și inovării în sectoarele legate de cărbune și oțel (cu o repartizare de 27,2 % pentru sectorul cărbunelui și de 72,8 % pentru sectorul oțelului), reunind parteneri industriali, IMM-uri, centre importante de cercetare și universități din întreaga Uniune Europeană în scopul dezvoltării de cunoștințe și al stimulării inovării. Activitățile sale sunt finanțate din veniturile generate de activele CECO în lichidare, în conformitate cu articolul 1 alineatul (2) din Protocolul 37. Pentru a reduce cât mai mult posibil fluctuațiile pe care evoluțiile de pe piețele financiare le-ar putea produce în ceea ce privește finanțarea cercetării, se aplică un mecanism de ajustare. Cu toate acestea, ca urmare a reducerii veniturilor din gestionarea activelor, alimentarea bugetului RFCS, din venitul net și din mecanismul de ajustare, a scăzut de la 42 de milioane EUR în 2017 la 12 milioane EUR în 2019. În 2017, Comisia a propus utilizarea dezangajărilor și a ordinelor de recuperare în vederea suplimentării bugetare cu 40 de milioane EUR până în 2020
                  3
               . În aprilie 2018, Parlamentul European a adoptat o rezoluție legislativă [P8_TA (2018)0061]
                  4
                care îi însoțește aprobarea Deciziei Consiliului 2018/599
                  5
               , al cărei obiectiv era autorizarea utilizării tuturor dezangajărilor și ordinelor de recuperare efectuate în cadrul programului „Fondul de Cercetare pentru Cărbune și Oțel” (RFCS) din 2003. În cadrul acestei rezoluții, Parlamentul European a solicitat gestionarea mai activă a activelor CECO în lichidare sau chiar utilizarea unora dintre aceste fonduri în vederea lansării proiectelor majore de promovare a producției nepoluante și competitive a oțelului la nivel european.

               După cum este recunoscut
                  6
               , este necesară o finanțare anuală de cel puțin 40 de milioane EUR pentru reușita implementării programului de cercetare al RFCS. Cu toate acestea, în conformitate cu ratele dobânzii practicate în prezent, având în vedere epuizarea resurselor disponibile pentru a permite mecanismul de ajustare și în contextul retragerii Regatului Unit, generarea rapoartelor anuale corespunzătoare privind activele investite pe termen scurt și mediu se dovedește dificilă.

               Un document recent de analiză al Curții de Conturi asupra Comunității Europene a Cărbunelui și Oțelului
                  7
                a concluzionat că finanțarea RFCS exclusiv pe baza veniturilor rezultate din gestionarea activelor nu este sustenabilă în contextul ratelor dobânzii practicate în prezent. În special, Curtea de Conturi a sugerat că revizuirea orientărilor financiare este urgentă și ar trebui să soluționeze problema modului în care fondurile proprii al CECO în lichidare ar putea fi productive în cadrul programelor-cadru de cercetare ale UE.

               În iunie 2019, grupul consultativ pentru cărbune (CAG) și grupul consultativ pentru oțel (SAG)
                  8
                au solicitat revizuirea temeiurilor juridice pentru a asigura continuarea programului, adaptând în același timp obiectivele la nevoile actuale la nivel de sector. În același timp, au aprobat utilizarea progresivă a unei cote-părți din active, aproximativ egală cu o treime (echivalentul a aproximativ 50-70 de milioane EUR pe an în perioada 2021-2027) în scopul finanțării proiectelor de cercetare în sectorul cărbunelui și al oțelului, în sinergie cu Mecanismul pentru o tranziție justă, inițiativa privind regiunile carbonifere în tranziție
                  9
               , Orizont Europa și Fondul pentru inovare. La 25 iunie 2019, grupul comun ad-hoc CAG-SAG a aprobat deschiderea activelor CECO.

               În sectoarele mari consumatoare de energie, cercetarea și inovarea permit dezvoltarea și demonstrarea unei instalații la scară corespunzătoare, cu scopul de a testa toate datele tehnice și economice necesare pentru trecerea la stadiul de exploatare industrială sau comercială a tehnologiei, cu riscuri minime. Comunicarea privind Pactul verde european din 2019 propune sprijinirea tehnologiilor revoluționare legate de producția nepoluantă a oțelului, ceea ce va duce la un proces de producție a oțelului fără emisii de carbon până în 2030, precum și explorarea posibilității de a utiliza o parte din fondurile rămase disponibile în urma lichidării activelor Comunității Europene a Cărbunelui și Oțelului. Fondul de Cercetare pentru Cărbune și Oțel va dezvolta, în special, o producție nepoluantă a oțelului care va fi de-a dreptul revoluționară, atrăgând după sine și alte sectoare mari consumatoare de energie, cum ar fi industria produselor chimice și a cimentului, către neutralitatea climatică până în 2050.

               În consecință, revizuirea temeiurilor juridice ale RFCS dobândește un caracter relevant, imperios și ambițios.

               Având în vedere cele de mai sus, prezenta propunere sugerează modificări ale Deciziei în vigoare. Aceasta urmărește să permită vânzarea unei părți din activele
                  10
                CECO în lichidare în perioada 2021-2027, în scopul de a pune la dispoziția RFCS o alocare anuală în valoare de 111 milioane EUR pe an. Această alocare anuală va susține în continuare cercetarea în colaborare în sectoarele cărbunelui și oțelului în cadrul programului de cercetare al RFCS, sprijinind, de asemenea, tehnologii inovatoare de producere a oțelului cu emisii de carbon aproape de zero până în 2030 și proiecte de cercetare în sectorul carbonifer vizând gestionarea tranziției juste a minelor de cărbune exploatate anterior sau a celor în curs de închidere și a infrastructurii aferente, în acord cu Mecanismul pentru o tranziție justă și în conformitate cu articolul 4 alineatul (2). În ceea ce privește cu precădere sectorul legat de industria siderurgică, Comisia va urmări susținerea proiectelor de cercetare, prin intermediul unui parteneriat dedicat programat în comun
                  11
               , intitulat „Clean Steel” (producție nepoluantă a oțelului), în sinergie cu alte programe ale Uniunii Europene, în special cu Programul-cadru pentru cercetare și inovare.

                  Un parteneriat public-privat european este considerat un instrument valoros de sprijinire a elaborării și punerii în aplicare a activităților de cercetare de importanță strategică pentru a permite Uniunii să abordeze provocările globale și să își mențină competitivitatea.

               Modificări propuse pentru a permite utilizarea activelor din fond, acolo unde este necesar, în scopul de a pune la dispoziție o alocare anuală în valoare de 40 de milioane EUR și de a finanța proiecte de cercetare și inovare la scară largă.

               Se propune modificarea Deciziei 2003/76/CE pentru a pune la dispoziția RFCS până în anul 2027 o alocare anuală care va fi utilizată după cum urmează: 40 de milioane EUR destinate finanțării cercetărilor în colaborare în sectorul cărbunelui și în sectorul oțelului, în vreme ce restul de 71 de milioane EUR vor finanța tehnologii inovatoare de producere a oțelului cu emisii de carbon aproape de zero și proiecte de cercetare vizând gestionarea tranziției juste a minelor de cărbune exploatate anterior sau a celor în curs de închidere și a infrastructurii aferente, în acord cu Mecanismul pentru o tranziție justă. Este necesar ca aceste alocări și plăți aferente să fie generate din veniturile nete din investiții și, dacă este necesar, din veniturile generate din vânzările de active.

               Această alocare se cuvine a fi înscrisă în mod explicit în decizie în scopul de a permite un flux previzibil de resurse, la o scară suficientă, pentru a asigura furnizarea în continuare a sprijinului dorit la nivel de cercetare în colaborare în sectoarele oțelului și cărbunelui.

               Până în prezent, activele CECO în lichidare au fost gestionate pe baza faptului că rentabilitatea activelor investite ar reprezenta mijloacele de finanțare a proiectelor de cercetare. Aceasta se reflectă în cuprinsul secțiunii 1 („utilizarea fondurilor”) din anexa la Decizia Consiliului 2003/77/CE și în considerentul 3 al aceleiași Decizii, care prevede că „întregul capital al activelor Fondului de cercetare pentru cărbune și oțel ar trebui menținut intact”.

               Din motivele expuse anterior, o astfel de abordare nu este în concordanță cu nevoile de a pune la dispoziție nivelul necesar de finanțare care se impune pentru ca un program de cercetare semnificativ în sectoarele oțelului și cărbunelui să fie viabil.

               Prin urmare, a insista în continuare asupra menținerii intacte a activelor fondului nu este o poziție realistă și se cuvine a fi ajustată. În plus, nu mai există obligații de păstrare a rezervelor pentru a oferi garanții creditorilor CECO, dat fiind că nu mai există împrumuturi nerambursate.

               În acest scop, modificarea Deciziei se dovedește necesară pentru a reflecta într-o mai mare măsură nevoile politicii de bază care urmează a fi deservită de activele CECO în lichidare, precum și provocările de generare a rentabilităților la nivelul care se impune pe fondul condițiilor actuale de piață, păstrând în același timp suficiente active ale CECO pentru a genera venituri după 2027.

               Se propune eliminarea mecanismului de uniformizare deoarece este considerat un instrument ce devine caduc în urma adoptării modificărilor propuse.

               Pe lângă acestea, Comisia va folosi oportunitatea revizuirii Deciziei pentru a elimina creanțele atunci când costurile previzibile ale recuperării ar depăși suma care trebuie recuperată și eliminarea nu ar dăuna imaginii Uniunii; atunci când creanța nu poate fi recuperată având în vedere insolvența debitorului sau orice altă procedură de insolvență; atunci când recuperarea nu este conformă cu principiul proporționalității.

               În sfârșit, alineatul (2) al articolului 2, de stabilire a procedurii de adoptare a orientărilor financiare multianuale pentru gestionarea activelor și alineatul (3) al articolului 4, de stabilire a procedurii de adoptare a orientărilor tehnice multianuale pentru program ar trebui eliminate, deoarece sunt acum complet redundante în raport cu al doilea paragraf al articolului 2 din Protocolul 37
                  12
               .

               Respectivele dispoziții redundante ar trebui să fie șterse din motive de transparență și pentru că nu mai pot fi invocate.

               •Coerența cu dispozițiile existente în domeniul de politică vizat

               Propunerea face parte dintr-un pachet legislativ de revizuire a programului de cercetare al RFCS. Printre altele, aceasta este corelată cu:

               ·Propunerea Comisiei de modificare a Deciziei 2008/376/CE a Consiliului privind adoptarea programului de cercetare al Fondului de cercetare pentru cărbune și oțel și privind orientările tehnice multianuale pentru acest program.

               ·Propunerea Comisiei de modificare a Deciziei 2003/77/CE a Consiliului de stabilire a orientărilor financiare multianuale pentru gestionarea activelor Comunității Europene a Cărbunelui și Oțelului (CECO) în lichidare și, după încheierea lichidării, a activelor Fondului de cercetare pentru cărbune și oțel (RFCS). De asemenea, revizuirea Deciziei 2003/77/CE a Consiliului, sub responsabilitatea Direcției Generale Buget, este în concordanță cu documentul de analiză al Curții de Conturi Europene din 2019 privind lichidarea CECO.

               •Coerența cu alte politici ale Uniunii

               Propunerea este revizuită în conformitate cu Acordul de la Paris, cu Comunicarea
                  13
                privind Pactul verde european care stabilește cadrul pentru transformarea UE în primul continent neutru din punct de vedere climatic până în 2050, precum și cu comunicarea ulterioară a Comisiei privind Planul de investiții al Pactului verde european – Planul de investiții pentru o Europă durabilă,
                  14
                prezentată la 14 ianuarie 2020.

               2.TEMEI JURIDIC, SUBSIDIARITATE ȘI PROPORȚIONALITATE

               •Temeiul juridic

               Temeiul juridic care conferă UE dreptul de a acționa este reprezentat de articolul 2 din Protocolul (nr. 37) anexat la Tratatul privind Uniunea Europeană și la Tratatul privind funcționarea Uniunii Europene, referitor la consecințele financiare ale expirării Tratatului CECO și la Fondul de Cercetare pentru Cărbune și Oțel.

               •Subsidiaritatea (în cazul competențelor neexclusive)

               Măsurile de punere în aplicare a protocolului sunt stabilite printr-o decizie a Consiliului a cărei revizuire ține de dreptul exclusiv de inițiativă al Comisiei în ceea ce privește propunerile legislative.

               •Proporționalitatea

               Propunerea este necesară pentru stabilirea măsurilor ce se impun în vederea punerii în aplicare a Protocolului anexat la Tratatele UE, referitor la consecințele financiare ale expirării Tratatului CECO și la Fondul de Cercetare pentru Cărbune și Oțel.

               •Alegerea instrumentului

               Instrumentul modifică o decizie a Consiliului și, prin urmare, trebuie să ia forma unei decizii.

               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

               •Evaluări ex post/verificări ale adecvării legislației existente

                  Propunerea se bazează pe rezultatele raportului pe șapte ani, care desfășoară un exercițiu de monitorizare a programului RFCS, inclusiv o evaluare a beneficiilor preconizate, cu sprijinul unui grup de experți
                     15
                  . Cel mai recent raport pe șapte ani a fost publicat la 5 februarie 2020
                     16
                  . Experții au analizat funcționarea programului RFCS, au evaluat evoluțiile tehnologice și beneficiile preconizate ale programului la nivel de sector și societate și au formulat recomandări în sensul îmbunătățirii programului, inclusiv o revizuire a temeiului juridic.

               •Consultări cu părțile interesate

                  Părțile interesate de RFCS au participat la mai multe reuniuni ad-hoc, întruniri specifice ale grupului consultativ (grupul consultativ pentru cărbune – CAG, grupul consultativ pentru oțel – SAG) și reuniuni COSCO (echivalentul Comitetului pentru programul Orizont 2020). Ca rezultat direct al acestor reuniuni, la 25 iunie 2019 grupul comun ad-hoc CAG-SAG a aprobat deschiderea activelor CECO.

               •Obținerea și utilizarea expertizei

               Rezultatele preliminare ale prezentului raport de monitorizare și evaluare RFCS au fost ilustrate în cadrul seminarului „Oțelul și cărbunele: o nouă perspectivă”, găzduit de Comisia Europeană la 28 martie 2019, la care au participat peste 100 de părți interesate
                  17
               .

               •Evaluarea impactului

               O evaluare a impactului nu este necesară în raport cu revizuirea propusă, dat fiind că previziunea impactului economic, social sau asupra mediului nu pare să fie semnificativă

               •Adecvarea reglementărilor și simplificarea

               Propunerea se bazează pe rezultatele raportului pe șapte ani, care prevede un exercițiu de monitorizare permanentă a programului RFCS, inclusiv o evaluare a beneficiilor preconizate.

               •Drepturile fundamentale

                  Propunerea este în concordanță cu protecția drepturilor fundamentale.

               4.IMPLICAȚII BUGETARE

               Propunerea nu creează noi datorii de imputat bugetului general în cadrul actualului CFM.

               5.ALTE ELEMENTE

               •Documente explicative (pentru directive)

                  Nu se aplică.

               •Explicație detaliată a dispozițiilor specifice ale propunerii

               Revizuirea este așadar limitată la următoarea dispoziție:

               (1)Articolul 1 alineatul (1a)

               Acest articol introduce clauza de minimis și se întemeiază pe articolul 101 din Regulamentul privind normele financiare aplicabile bugetului general al Uniunii. El permite Comisiei să anuleze creanțele, chiar și înainte de epuizarea tuturor căilor posibile, în cazuri limitate și specifice în care costul previzibil al recuperării ar depăși suma care ar urma să fie recuperată și anularea nu ar dăuna imaginii Uniunii sau în cazul insolvenței debitorului sau atunci când recuperarea nu este conformă cu principiul proporționalității. Aplicarea acestei clauze va permite o închiderea ordonată a procesului de lichidare.

               (2)Articolul 2 alineatul (1)

               Activele se gestionează de Comisie astfel încât să se mențină o alocare anuală către RFCS în valoare de [111 milioane EUR], până în anul 2027, pentru a finanța cercetarea în sectoarele legate de industria cărbunelui și oțelului, respectiv [40 de milioane EUR] pentru a finanța cercetarea în colaborare în sectoarele menționate și [71 milioane EUR] pentru a finanța cercetări pentru tehnologii inovatoare de producere a oțelului cu emisii de carbon aproape de zero, precum și pentru a finanța proiecte de cercetare și inovare vizând gestionarea tranziției juste a minelor de cărbune exploatate anterior sau a celor în curs de închidere și a infrastructurii aferente, în acord cu Mecanismul pentru o tranziție justă în sectorul carbonifer și în conformitate cu articolul 4 alineatul (2). După anul 2027, Comisia gestionează activele astfel încât să asigure o rentabilitate pe termen lung. Activele sunt investite cu obiectivul de a le păstra și, dacă este posibil, de a le spori valoarea.

               (3)Articolul 2 alineatul (1) litera (a)

               (1a).Alocarea anuală de [111 milioane EUR] trebuie să fie constituită din venitul net din investiții și, atunci când acestea sunt insuficiente, din vânzarea unei părți a activelor CECO în lichidare și, după încheierea lichidării, a activelor Fondului de cercetare pentru cărbune și oțel.

               (4)Articolul 2 alineatul (2) se elimină

               (5)Articolul 3 alineatul (1)

               1. În fiecare an, operațiile de lichidare menționate la articolul 1 și tranzacțiile pentru investiții și operațiunile de gestionare a activelor menționate la articolul 2 sunt înregistrate, separat de celelalte operații financiare ale Uniunii Europene, într-un cont de profituri și pierderi, într-un bilanț și un raport financiar. Aceste documente financiare se anexează la documentele financiare elaborate de Comisie anual conform articolului 318 din Tratatul privind funcționarea Uniunii Europene și regulamentului financiar privind normele financiare aplicabile bugetului general al Uniunii.

               (6)Articolul 3 alineatul (2)

               2. Prerogativele Parlamentului European, ale Consiliului și ale Curții de Conturi cu privire la controlul și descărcarea prevăzute în Tratatul privind funcționarea Uniunii Europene și în regulamentul financiar privind normele financiare aplicabile bugetului general al Uniunii se aplică operațiilor prevăzute la alineatul (1).

               (7)Articolul 4 alineatul (1)

               1. Venitul net din investiții prevăzut conform articolului 2 și veniturile obținute din vânzarea unei părți din active constituie venit alocat extern la bugetul general al Uniunii Europene. Venitul se alocă pentru un scop specific, și anume finanțarea proiectelor de cercetare în sectoarele legate de industria cărbunelui și oțelului, în afara programului-cadru de cercetare. Acest venit constituie Fondul de Cercetare pentru Cărbune și Oțel și este gestionat de către Comisie.

               (8)Articolul 4 alineatul (3) se elimină

               (9)La articolul 5, alineatul (2) se elimină

               (10)Anexa se elimină.

               2020/0142 (APP)

               Propunere de

               DECIZIE A CONSILIULUI

               de modificare a Deciziei 2003/76/CE de stabilire a măsurilor necesare pentru punerea în aplicare a Protocolului anexat la Tratatul de instituire a Comunității Europene, privind consecințele financiare ale expirării Tratatului de instituire a Comunității Europene a Cărbunelui și Oțelului (CECO) și Fondul de Cercetare pentru Cărbune și Oțel

               CONSILIUL UNIUNII EUROPENE,

               având în vedere Tratatul privind funcționarea Uniunii Europene,

               având în vedere Protocolul nr. 37 referitor la consecințele financiare ale expirării Tratatului CECO și la Fondul de Cercetare pentru Cărbune și Oțel, anexat la Tratatul privind Uniunea Europeană și la Tratatul privind funcționarea Uniunii Europene, în special articolul 2 primul paragraf,

               având în vedere propunerea Comisiei Europene,

               având în vedere aprobarea Parlamentului European
                  181,

               hotărând în conformitate cu o procedură legislativă specială,

               întrucât:

               (1)Tratatul de instituire a Comunității Europene a Cărbunelui și Oțelului a expirat la 23 iulie 2002, în conformitate cu articolul 97 din tratatul menționat. Toate activele și pasivele Comunității Europene a Cărbunelui și Oțelului (CECO) au fost transferate Uniunii la 24 iulie 2002.

               (2)În conformitate cu Protocolul nr. 37, valoarea netă a activelor și pasivelor, așa cum figurează în bilanțul CECO din 23 iulie 2002, se consideră patrimoniu destinat cercetării în sectoarele legate de industria cărbunelui și a oțelului, sub numele de „ active CECO în lichidare” și, după lichidare, patrimoniul se numește „activele Fondului de cercetare pentru cărbune și oțel”.

               (3)De asemenea, Protocolul nr. 37 prevede că veniturile generate de acest patrimoniu, numite „Fondul de Cercetare pentru Cărbune și Oțel”, trebuie alocate în exclusivitate cercetării întreprinse în sectoarele legate de industria cărbunelui și oțelului, în afara programului-cadru de cercetare, în conformitate cu dispozițiile Protocolului nr. 37 și ale actelor adoptate în temeiul acestuia.

               (4)La 1 februarie 2003, Consiliul a adoptat Decizia 2003/76/CE
                  19
               2, care stabilește normele de punere în aplicare a Protocolului nr. 37.

               (5)Pe fondul ratei scăzute a dobânzii, veniturile alocate finanțării proiectelor de cercetare în domeniul cărbunelui și oțelului scad rapid.

               (6)Acest fapt duce la situația în care bugetul minim critic disponibil pentru organizarea unei cereri anuale de propuneri în ceea ce privește programul de cercetare al Fondului de cercetare pentru cărbune și oțel („programul”) ar putea să nu fie atins.

               (7)Organizarea unei cereri presupune un buget minim critic, astfel încât programul să furnizeze un sprijin semnificativ proiectelor viabile de cercetare în colaborare care conțin masa critică și valoarea adăugată a UE pentru sporirea sustenabilității, respectiv sănătatea, siguranța, condițiile de muncă și reducerea impactului asupra mediului în sectoarele legate de industria cărbunelui și oțelului.

               (8)În cadrul Comunicării privind Pactul verde european – COM(2019) 640 final, Comisia și-a luat angajamentul de a sprijini tehnologiile revoluționare legate de producția nepoluantă a oțelului, ceea ce va duce la producția oțelului cu emisii de carbon aproape de zero până în 2030. În acest scop, Comisia și-a luat angajamentul de a explora posibilitatea utilizării unei părți din fondurile rămase disponibile în urma lichidării activelor CECO.

               (9)Pentru a îndeplini obiectivele UE, Comunicarea privind Planul de investiții al Pactului verde european și mecanismul pentru o tranziție justă – COM(2020) 21 final – a considerat necesară o revizuire a temeiurilor juridice ale RFCS pentru a permite utilizarea activelor CECO în lichidare și, după încheierea lichidării, a activelor RFCS.

               (10)Vânzarea unei părți din activele CECO în lichidare și, după încheierea lichidării, a activelor RFCS pentru finanțarea proiectelor de cercetare în sectoarele cărbunelui și oțelului trebuie permisă cu condiția ca rezervele să fie păstrate pentru a garanta restul obligațiilor limitate, care rezultă din orice alte obligații și, de asemenea, ca o parte rezonabilă a activelor, care nu mai sunt necesare pentru cele de mai sus, să fie investită în continuare pentru a genera venituri.

               (11)Vânzarea unei părți din activele CECO în lichidare și, după încheierea lichidării, a activelor RFCS ar putea fi necesară pentru a pune la dispoziția RFCS până în anul 2027 o alocare anuală de [111 milioane EUR], care va fi utilizată după cum urmează: [40 de milioane EUR] anual vor fi destinate finanțării cercetărilor în colaborare în sectoarele cărbunelui și oțelului, în vreme ce restul de [71 de milioane EUR] vor finanța tehnologii inovatoare de producere a oțelului cu emisii de carbon aproape de zero și proiecte de cercetare vizând gestionarea tranziției juste a minelor de cărbune exploatate anterior sau a celor în curs de închidere și a infrastructurii aferente, în acord cu Mecanismul pentru o tranziție justă și în conformitate cu articolul 4 alineatul (2). Posibilitatea vânzării unei părți din activele CECO în lichidare și, după încheierea lichidării, a activelor RFCS, este limitată la finanțarea alocărilor anuale pentru exercițiile financiare 2021-2027.

               (12)Prin urmare, RFCS ar trebui să fie finanțat nu numai din veniturile nete din investiții, ci și, dacă este necesar, din veniturile generate prin vânzarea unei părți a activelor din fond până la concurența sumei prevăzute pentru perioada 2021-2027.

               (13)Alineatul (2) al articolului 2, de stabilire a procedurii de adoptare a orientărilor financiare multianuale pentru gestionarea activelor și alineatul (3) al articolului 4, de stabilire a procedurii de adoptare a orientărilor tehnice multianuale pentru program, ar trebui eliminate, deoarece sunt redundante în raport cu al doilea paragraf al articolului 2 din Protocolul 37.

               (14)Se propune eliminarea mecanismului de uniformizare deoarece este considerat un instrument caduc.

               (15)La articolul 1 se impune adăugarea unui nou alineat, pentru a permite anularea creanțelor pe baza principiilor stabilite la articolul 101 alineatul (2) primul paragraf din Regulamentul financiar
                  20
               .

               (16)Prin urmare, Decizia 2003/76/CE trebuie modificată în consecință,

               ADOPTĂ PREZENTA DECIZIE:

               Articolul 1

               Decizia 2003/76/CE se modifică după cum urmează:

               (1)Articolul 1 se modifică după cum urmează:

               (a)Se introduce următorul alineat (1a):

               „(1a). Comisia anulează creanțele, chiar și înainte de epuizarea tuturor căilor menționate, în următoarele cazuri:

               (a)atunci când costurile previzibile ale recuperării ar depăși suma care trebuie recuperată și anularea nu ar dăuna imaginii Uniunii;

               (b)atunci când creanța nu poate fi recuperată având în vedere insolvența debitorului sau orice altă procedură de insolvență;

               (c)atunci când recuperarea nu este conformă cu principiul proporționalității.”

               (2)Articolul 2 se modifică după cum urmează:

               (a)Alineatul (1) se înlocuiește cu următorul text:

               „(1). Activele se gestionează de Comisie astfel încât să se mențină o alocare anuală către RFCS în valoare de [111 milioane EUR], până în anul 2027, pentru a finanța cercetarea în sectoarele legate de industria cărbunelui și oțelului, respectiv [40 de milioane EUR] pentru a finanța cercetarea în colaborare în sectoarele menționate și [71 milioane EUR] pentru a finanța cercetări pentru tehnologii inovatoare de producere a oțelului cu emisii de carbon aproape de zero, precum și pentru proiecte de cercetare vizând gestionarea tranziției juste a minelor de cărbune exploatate anterior sau a celor în curs de închidere și a infrastructurii aferente, în acord cu Mecanismul pentru o tranziție justă și în conformitate cu articolul 4 alineatul (2). După anul 2027, Comisia gestionează activele astfel încât să asigure o rentabilitate pe termen lung. Activele sunt investite cu obiectivul de a le păstra și, dacă este posibil, de a le spori valoarea.

               (b)Se introduce următorul alineat (1a):

               „(1a). Alocarea anuală de [111 milioane EUR] este constituită din venitul net din investiții și, atunci când acestea sunt insuficiente, din vânzarea unei părți a activelor CECO în lichidare și, după încheierea lichidării, a activelor Fondului de cercetare pentru cărbune și oțel.”

               (c)Alineatul (2) se elimină.

               (2)La articolul 3,

               (a)Alineatul (1) se înlocuiește cu următorul text:

               „(1). În fiecare an, operațiile de lichidare menționate la articolul 1 și tranzacțiile pentru investiții și operațiunile de gestionare a activelor menționate la articolul 2 sunt înregistrate, separat de celelalte operații financiare ale Uniunii Europene, într-un cont de profituri și pierderi, într-un bilanț și un raport financiar.

               Aceste documente financiare se anexează la documentele financiare elaborate de Comisie anual conform articolului 318 din Tratatul privind funcționarea Uniunii Europene și Regulamentului privind normele financiare aplicabile bugetului general al Uniunii.”

               (b)Alineatul (2) se înlocuiește cu următorul text:

               „(2).  Prerogativele Parlamentului European, ale Consiliului și ale Curții de Conturi cu privire la controlul și descărcarea prevăzute în Tratatul privind funcționarea Uniunii Europene și în Regulamentul privind normele financiare aplicabile bugetului general al Uniunii se aplică operațiilor prevăzute la alineatul (1).”

               (3)La articolul 4

               (a)Alineatul (1) se înlocuiește cu următorul text:

               „(1) Venitul net din investiții prevăzut conform articolului 2 și veniturile obținute din vânzarea unei părți din active constituie venit la bugetul general al Uniunii Europene. Venitul se alocă unui scop specific, și anume finanțarea proiectelor de cercetare în sectoarele legate de industria cărbunelui și oțelului care nu sunt reglementate de programul-cadru de cercetare. Acest venit constituie Fondul de Cercetare pentru Cărbune și Oțel și este gestionat de către Comisie.”

               (b)Alineatul (3) se elimină.

               (4)Articolul 5 alineatul (2) se elimină.

               (5)Anexa se elimină.

               Articolul 2

               Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene. Se aplică la 1 ianuarie 2021 sau ulterior.

               Articolul 3

               Prezenta decizie se adresează statelor membre.

               Adoptată la Bruxelles,

                     Pentru Consiliu,

                     Președintele

                     (1)

                        COM(2018) 773 final – Comunicare a Comisiei către Parlamentul European, Consiliul European, Consiliu, Comitetul Economic și Social, Comitetul Regiunilor și Banca Europeană de Investiții. O planetă curată pentru toți – O viziune europeană strategică pe termen lung pentru o economie prosperă, modernă, competitivă și neutră din punctul de vedere al impactului asupra climei (28.11.2018).

                     (2)

                        COM(2019) 640 final, Comunicare a Comisiei către Parlamentul European, Consiliul European, Consiliu, Comitetul Economic și Social European și Comitetul Regiunilor. Pactul verde european (11.12.2019).

                     (3)

                        Decizia Consiliului 2018/599 de modificare a Deciziei 2003/76/CE (JO L 101, 20.4.2018, p.1)

                     (4)

                        https://www.europarl.europa.eu/doceo/document/TA-8-2018-0061_RO.html

                     (5)

                        Decizia Consiliului 2018/599 de modificare a Deciziei 2003/76/CE (JO L 101, 20.4.2018, p.1)

                     (6)

                        Curtea de Conturi: Document de analiză nr. 10/2019, Comunitatea Europeană a Cărbunelui și Oțelului: lichidarea se desfășoară conform planificării, dar finanțarea pentru cercetare nu mai este sustenabilă (p. 13).

                     (7)

                        Ibidem. p. 17.

                     (8)

                        Sarcina grupului consultativ pentru cărbune (CAG) și a grupului consultativ pentru oțel (SAG) este de a sprijini Comisia în contextul gestionării programului de cercetare, respectiv în ceea ce privește aspectele referitoare la cărbune și oțel. Membrii grupurilor consultative sunt numiți de Comisie pentru a reprezenta un interes comun al părților interesate. Numirile se fac pentru o perioadă de 42 de luni.

                     (9)

                        A se vedea considerentul 11.

                     (10)

                        Nivelul activelor a fi avut în vedere pentru calcul este cel în vigoare la 31.12.2019.

                     (11)

                        Un parteneriat european programat în comun înseamnă o inițiativă elaborată cu implicarea de la bun început a statelor membre, în care Uniunea, împreună cu partenerii privați și/sau publici (cum ar fi industria de profil, universități, organizații de cercetare, organisme cu misiune de serviciu public la nivel local, regional, la nivel național sau internațional sau organizații ale societății civile, inclusiv fundații și ONG-uri), se angajează să sprijine în comun elaborarea și implementarea unui program de activități de cercetare. Parteneriatele europene programate în comun sunt create pe baza unor memorandumuri de înțelegere și/sau a unor angajamente contractuale între Comisie și partenerii publici și/sau privați, care precizează obiectivele parteneriatului, angajamentele aferente privind contribuțiile financiare și/sau contribuțiile în natură ale partenerilor, indicatorii-cheie de performanță și de impact, precum și rezultatele care trebuie obținute. Acestea includ identificarea activităților de cercetare complementare care sunt puse în aplicare de parteneri și de programul de cercetare.

                     (12)

                        La data adoptării Deciziilor 2003/76 și 2008/376, Protocolul (nr. 34) referitor la consecințele financiare ale expirării Tratatului CECO și la Fondul de Cercetare pentru Cărbune și Oțel (2001), anexat la Tratatul CE, avea un temei juridic doar pentru Decizia 2003/76.

                     (13)

                        COM(2019) 640 din 11 decembrie 2019.

                     (14)

                        COM(2020) 21 din 14 ianuarie 2020.

                     (15)

                        Raportul de monitorizare și evaluare este prevăzut în dispozițiile Deciziei nr. 2008/376/CE a Consiliului, publicată în Jurnalul Oficial din 20 mai 2008 ref. JO L 130/7 și modificată prin Decizia 2017/955 a Consiliului din 29 mai 2017.

                     (16)

                  https://ec.europa.eu/info/publications/research-fund-coal-and-steel-monitoring-and-assessment-report_en
                  .

                     (17)

                  https://ec.europa.eu/research/index.cfm?pg=events&eventcode=9DB3A26D-B1D8-8BED

                     0A23CA684631B0CF

                     (18)
                  1
                        JO C , , p. .

                     (19)
                  2
                        JO L 29, 5.2.2003, p. 22–24.

                     (20)

                        JO L 193, 30.7.2018, p. 1.


               COMISIA EUROPEANĂ
            Bruxelles, 16.7.2020
            COM(2020) 320 final
            2020/0141(NLE)
            Propunere de
            DECIZIE A CONSILIULUI
            de modificare a Deciziei 2008/376/CE privind adoptarea programului de cercetare al Fondului de cercetare pentru cărbune și oțel și privind orientările tehnice multianuale pentru acest program

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

                  Scopul prezentei propuneri este de a modifica Decizia 2008/376/CE
                     1
                   a Consiliului în vederea alinierii sale „la obiectivele științifice, tehnologice și politice ale Comunității”, în conformitate cu articolul 2 din Decizia 2008/376/CE a Consiliului. Mai detaliat, prezenta propunere are ca obiectiv revizuirea obiectivelor de cercetare pentru cărbune și oțel din cadrul programului de cercetare al Fondului de Cercetare pentru Cărbune și Oțel (denumit în continuare „programul de cercetare al RFCS”). Propunerea a avut în vedere recomandările prevăzute în raportul de monitorizare și evaluare RFCS (2011-2017)
                     2
                  , precum și avizele grupurilor consultative pentru cărbune și oțel
                     3
                   și ale statelor membre reprezentate în Comitetul pentru cărbune și oțel
                     4
                  .

                  Această propunere a Comisiei are ca scop alinierea programului de cercetare al RFCS la Acordul de la Paris
                     5
                  , la Pactul verde european al Comisiei
                     6
                  , la Comunicările privind planul de investiții pentru o Europă durabilă
                     7
                  , la un nou Plan de acțiune al UE privind economia circulară
                     8
                   și la noua strategie industrială a Comisiei pentru Europa
                     9
                  .

                  Propunerea vizează:

               ·Actualizarea obiectivelor de cercetare pentru cărbune în conformitate cu obiectivele Comisiei în materie de climă, energie și mediu. De asemenea, vizează asigurarea neutralității emisiilor de dioxid de carbon până în 2050 și principiul intervenției nedăunătoare, consacrat în Comunicarea privind Pactul verde european.

               ·Sprijinirea unei tranziții echitabile și juste pentru regiunile carbonifere, în conformitate cu principiile Mecanismului pentru o tranziție justă.

               ·Revizuirea obiectivelor de cercetare pentru oțel, în vederea abordării cu prioritate a tehnologiilor de producere a oțelului cu emisii de carbon aproape de zero, a aplicațiilor și utilizării acestora.

               ·Formularea posibilității de a pune în aplicare o parte a programului de cercetare al RFCS prin parteneriate europene programate în comun.

               ·Înlocuirea unui regim special pentru experți în cadrul programului-cadru de cercetare prin normele generale privind experții externi remunerați, prevăzute în regulamentul financiar
                  10
               .

               •Coerența cu dispozițiile existente în domeniul de politică vizat

                  Propunerea face parte dintr-un pachet legislativ de revizuire a programului de cercetare al RFCS. În special, aceasta este corelată cu propunerile Comisiei de modificare a Deciziei 2003/76/CE a Consiliului
                     11
                   de stabilire a măsurilor necesare pentru punerea în aplicare a Protocolului (nr. 37)
                     12
                   și a Deciziei 2003/77/CE a Consiliului
                     13
                   de stabilire a orientărilor financiare multianuale pentru gestionarea activelor Comunității Europene a Cărbunelui și Oțelului (CECO) în lichidare și, după încheierea lichidării, a activelor RFCS. De asemenea, revizuirea Deciziei 2003/77/CE a Consiliului, sub responsabilitatea Direcției Generale Buget, este în concordanță cu documentul de analiză al Curții de Conturi Europene din 2019 privind lichidarea activelor CECO
                     14
                  .

               •Coerența cu alte politici ale Uniunii

                  La 11 decembrie 2019, Comisia Europeană a adoptat Comunicarea privind „Pactul verde european”
                     15
                   care stabilește cadrul pentru transformarea UE în primul continent neutru din punct de vedere climatic până în 2050. Pactul verde european abordează provocările legate de climă și de mediu, dezvoltând în același timp o economie modernă, eficientă din punctul de vedere al utilizării resurselor și competitivă, în contextul punerii în aplicare a Agendei 2030 a Organizației Națiunilor Unite și a obiectivelor de dezvoltare durabilă
                     16
                  .

                  Comunicarea privind Pactul verde european subliniază interesul Comisiei de a „sprijini tehnologiile revoluționare legate de producția nepoluantă a oțelului (…) până în 2030, și de a explora posibilitatea de a utiliza o parte din fondurile rămase disponibile în urma lichidării Comunității Europene a Cărbunelui și Oțelului. În sens mai larg, Fondul pentru inovare EU ETS va contribui la desfășurarea unor astfel de proiecte inovatoare la scară largă”
                     17
                  .

                  Pe lângă acestea, Comunicarea privind „Planul de investiții al Pactului verde european. Planul de investiții pentru o Europă durabilă”, prezentat la 14 ianuarie 2020, prevede angajamentul Comisiei de a „propune o revizuire a regulamentelor privind Fondul de cercetare pentru cărbune și oțel, pentru a permite utilizarea unei părți a activelor în lichidare ale Comunității Europene a Cărbunelui și Oțelului. Acest lucru va contribui la menținerea programului anual de cercetare al RFCS
                     18
                   de cel puțin 40 de milioane EUR, precum și la finanțarea unor proiecte inovatoare de mare amploare în domeniul cercetării și inovării pentru o producție curată de oțel. Activitățile de cercetare în sectorul cărbunelui se vor concentra asupra regiunilor aflate în tranziție, în conformitate cu principiile mecanismului pentru o tranziție justă”
                     19
                  .

                  Prezenta propunere este, de asemenea, în conformitate cu Comunicarea din 2018 „O planetă curată pentru toți”
                     20
                  , care stabilește viziunea strategică pe termen lung a Comisiei Europene pentru o economie neutră din punctul de vedere al impactului asupra climei, în conformitate cu Acordul de la Paris. Respectiva comunicare prevedea explorarea de către Comisie a modului în care activele Comunității Europene a Cărbunelui și Oțelului în lichidare ar putea sprijini tehnologiile revoluționare de producere a oțelului cu emisii reduse de dioxid de carbon. La 4 martie 2020, Comisia a adoptat o propunere pentru o Lege europeană a climei, stabilind obiectivul, obligatoriu din punct de vedere juridic, de a ajunge la zero emisii nete de gaze cu efect de seră până în 2050 la nivelul UE
                     21
                  .

                  Prezenta revizuire are în vedere și necesitatea de a stimula investițiile private și publice în cercetare, inovare și tehnologii noi care dezvoltă soluții pentru o industrie mai competitivă și mai durabilă, așa cum se subliniază în Comunicarea Comisiei din 2016 „Siderurgia: Păstrarea locurilor de muncă și a creșterii economice durabile în Europa”
                     22
                  .

                  Având în vedere elaborarea politicii de mai sus, se impune armonizarea obiectivelor programului de cercetare al RFCS și a orientărilor tehnice multianuale prevăzute în acesta cu evoluțiile în domeniul politicii la care se face referire anterior, în special cu obiectivele Pactului verde european.

               2.TEMEI JURIDIC, SUBSIDIARITATE ȘI PROPORȚIONALITATE

               •Temeiul juridic

               Temeiul juridic îl constituie articolul 2 paragraful al doilea din Protocolul (nr. 37) referitor la consecințele financiare ale expirării Tratatului CECO și la Fondul de cercetare pentru cărbune și oțel, anexat la Tratate.

               •Subsidiaritatea (în cazul competențelor neexclusive)

                  Modificările propuse în raport cu programul de cercetare al RFCS pot fi efectuate doar la nivelul UE, pe baza revizuirii temeiului juridic.

               •Proporționalitatea

               Propunerea este necesară pentru stabilirea măsurilor ce se impun în vederea punerii în aplicare a Protocolului anexat la Tratatele UE, referitor la consecințele financiare ale expirării Tratatului CECO și la Fondul de cercetare pentru cărbune și oțel.

               •Alegerea instrumentului

               Având în vedere articolul 2 paragraful al doilea din Protocolul (nr. 37), Decizia 2008/376/CE a Consiliului poate fi modificată de către Consiliu, care hotărăște cu majoritate calificată, la propunerea Comisiei și după consultarea Parlamentului European.

               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

               •Evaluări ex post/verificări ale adecvării legislației existente

                  Propunerea se bazează pe rezultatele raportului pe șapte ani, care desfășoară un exercițiu de monitorizare a programului de cercetare al RFCS, inclusiv o evaluare a beneficiilor preconizate, cu sprijinul unui grup de experți calificați
                     23
                  . Cel mai recent raport pe șapte ani a fost publicat la 5 februarie 2020
                     24
                  . Experții au analizat funcționarea programului de cercetare al RFCS, au evaluat evoluțiile tehnologice și beneficiile preconizate ale programului la nivel de sector și societate și au formulat recomandări în sensul îmbunătățirii programului, inclusiv o revizuire a temeiului juridic.

               •Consultări cu părțile interesate

                  Părțile interesate de RFCS au participat la mai multe reuniuni ad-hoc, întruniri specifice ale grupului consultativ (grupul consultativ pentru cărbune – CAG, grupul consultativ pentru oțel – SAG) și reuniuni COSCO (echivalentul Comitetului pentru programul Orizont 2020).

               •Obținerea și utilizarea expertizei

               Rezultatele preliminare ale prezentului raport de monitorizare și evaluare RFCS au fost ilustrate în cadrul seminarului „Oțelul și cărbunele: o nouă perspectivă. Acțiuni la nivelul UE pe planul cercetării și inovării”, găzduit de Comisia Europeană la 28 martie 2019, la care au participat peste 100 de părți interesate
                  25
               .

               •Evaluarea impactului

                  O evaluare a impactului nu este necesară în raport cu revizuirea propusă.

               •Adecvarea reglementărilor și simplificarea

                  Propunerea se bazează pe rezultatele raportului de monitorizare și evaluare RFCS pe șapte ani, care prevede monitorizarea permanentă a programului de cercetare al RFCS, inclusiv o evaluare a beneficiilor preconizate.

               •Drepturile fundamentale

               Propunerea este în concordanță cu protecția drepturilor fundamentale.

               4.IMPLICAȚII BUGETARE

               Propunerea nu creează noi datorii de imputat bugetului general în cadrul actualului CFM.

               5.ALTE ELEMENTE

               •Planuri de punere în aplicare și măsuri de monitorizare, evaluare și raportare

               Monitorizarea și evaluarea punerii în aplicare a programului RFCS sunt prevăzute a fi realizate în 2027.

               •Documente explicative (pentru directive)

                  Nu se aplică.

               •Explicație detaliată a dispozițiilor specifice ale propunerii

               Revizuirea vizează dispozițiile prevăzute în capitolul II, secțiunile 1, 3 și 4 din Decizia 2008/376/CE a Consiliului (articolul 2 și articolele 4–10). De asemenea, revizuirea propune actualizarea articolelor 28, 39 și 41. În cele din urmă, se propune adăugarea unui nou articol 17a printre activitățile eligibile prevăzute în capitolul III, secțiunea 2.

               Revizuirea vizează:

               ·actualizarea obiectivelor de cercetare pentru cărbune (articolele 4, 5, 6, 7), în conformitate cu Pactul verde european și cu Mecanismul pentru o tranziție justă;

               ·actualizarea obiectivelor de cercetare pentru oțel (articolele 8, 9, 10 și 10a), în conformitate cu Pactul verde european și cu Planul de investiții pentru o Europă durabilă;

               ·introducerea unui articol nou 17a în cadrul activităților eligibile prevăzute în programul de cercetare al RFCS în scopul de a include activități de cercetare în contextul parteneriatelor europene programate în comun în cadrul activităților finanțabile. Astfel de parteneriate ar putea sprijini în special cercetarea în sectorul oțelului prin dezvoltarea proceselor de producție a oțelului cu emisii de carbon aproape de zero până în 2030 și prin extinderea demonstratorilor acestor tehnologii la nivel industrial;

               ·abrogarea unei trimiteri la consultarea Comitetului (articolele 28 și 41), atunci când contribuția Uniunii estimată în cadrul programului de cercetare al RFCS este mai mare sau egală cu 0,6 milioane EUR;

               ·punerea în aplicare a normelor generale privind experții externi remunerați, prevăzute în regulamentul financiar, în locul unui regim special pentru experți în cadrul programului-cadru de cercetare;

               ·abrogarea unei trimiteri la posibilitatea modificării secțiunilor 3 și 4 din capitolul II prin măsuri de executare (articolul 41), în vederea aplicării mutatis mutandis a principiilor aplicabile împuternicirilor stabilite în actele legislative prevăzute în Acordul interinstituțional din 18 iunie 2019 privind criteriile neobligatorii pentru aplicarea articolelor 290 și 291 din Tratatul privind funcționarea Uniunii Europene
                  26
               .

               2020/0141 (NLE)

               Propunere de

               DECIZIE A CONSILIULUI

               de modificare a Deciziei 2008/376/CE privind adoptarea programului de cercetare al Fondului de cercetare pentru cărbune și oțel și privind orientările tehnice multianuale pentru acest program

               CONSILIUL UNIUNII EUROPENE,

               având în vedere Tratatul privind funcționarea Uniunii Europene,

               având în vedere Protocolul (nr. 37) referitor la consecințele financiare ale expirării Tratatului CECO și la Fondul de cercetare pentru cărbune și oțel, anexat la Tratatul privind Uniunea Europeană și la Tratatul privind funcționarea Uniunii Europene, în special articolul 2 paragraful al doilea,

               având în vedere propunerea Comisiei Europene,

               având în vedere avizul Parlamentului European
                  27
               ,

               întrucât:

               (1)La 5 octombrie 2016, Uniunea a ratificat Acordul de la Paris
                  28
               . Acest acord internațional invită părțile care l-au ratificat să acționeze în sensul consolidării răspunsului global la amenințarea reprezentată de schimbările climatice, prin limitarea creșterii temperaturii globale la mult mai puțin de 2 °C.

               (2)În conformitate cu Acordul de la Paris, la 11 decembrie 2019, Comisia Europeană a publicat „Pactul verde european”, prevăzând angajamentul Comisiei de a „aborda provocările legate de climă și de mediu” și de a „transforma UE într-o societate echitabilă și prosperă, cu o economie modernă, competitivă și eficientă din punctul de vedere al utilizării resurselor, în care să nu existe emisii nete de gaze cu efect de seră în 2050 și în care creșterea economică să fie decuplată de utilizarea resurselor”
                  29
               . Comunicarea privind Pactul verde european, care prevede o nouă strategie de creștere, subliniază necesitatea de a sprijini tehnologiile revoluționare legate de producția nepoluantă a oțelului, ceea ce va duce la un proces de producție a oțelului fără emisii de dioxid de carbon până în 2030, precum și de a explora posibilitatea de a utiliza o parte din fondurile rămase disponibile în urma lichidării Comunității Europene a Cărbunelui și Oțelului. De asemenea, Comunicarea privind Pactul verde european stipulează că „toate acțiunile și politicile UE ar trebui să își unească eforturile pentru ca UE să realizeze o tranziție de succes și justă către un viitor durabil”. În conformitate cu principiul intervenției nedăunătoare, consacrat în Comunicarea privind Pactul verde european, obiectivele de cercetare aferente programului de cercetare al RFCS sunt revizuite, astfel încât să nu mai vizeze activitățile care perpetuează extracția, prelucrarea și utilizarea fără restricții a cărbunelui.

               (3)Uniunea a urmărit o politică ambițioasă privind combaterea schimbărilor climatice și a instituit un cadru de reglementare pentru a-și atinge obiectivul de reducere a emisiilor de gaze cu efect de seră fixat pentru 2030. Printre altele, Regulamentul (UE) 2018/1999
                  30
                stabilește fundamentul legislativ necesar pentru o guvernanță fiabilă, favorabilă incluziunii, eficientă din punctul de vedere al costurilor, transparentă și previzibilă a uniunii energetice și a acțiunilor climatice (mecanismul de guvernanță), care să asigure atingerea obiectivelor uniunii energetice prevăzute pentru anul 2030 și pe termen lung în conformitate cu Acordul de la Paris din 2015 asupra schimbărilor climatice.

               (4)În cadrul Comunicării sale „Planul de investiții pentru o Europă durabilă. Planul de investiții al Pactului verde european”, Comisia și-a anunțat intenția de a propune o revizuire a Deciziei 2008/376/CE a Consiliului
                  31
               , de asemenea, cu scopul de a permite finanțarea unor proiecte inovatoare de mare amploare în domeniul cercetării și inovării pentru o producție curată de oțel, precum și a activităților de cercetare în sectorul cărbunelui, în conformitate cu principiile Mecanismului pentru o tranziție justă.

               (5)Pe lângă acestea, raportul privind monitorizarea și evaluarea programului de cercetare al Fondului de cercetare pentru cărbune și oțel („programul de cercetare”) recomandă modificarea obiectivelor de cercetare pentru cărbune și oțel prevăzute în secțiunile 3 și 4 din capitolul II din Decizia 2008/376/CE și sprijinirea cercetărilor inovatoare în sectorul oțelului, precum și a proiectelor emblematice în sectorul cărbunelui.

               (6)Prin urmare, se cuvine alinierea obiectivelor programului de cercetare al RFCS la acordurile internaționale, cum ar fi Acordul de la Paris, precum și la obiectivele științifice, tehnologice și politice ale Uniunii privind atingerea neutralității climatice până în 2050.

               (7)Parteneriatele programate în comun și-au dovedit eficacitatea prin punerea în comun a resurselor pentru atingerea unui obiectiv comun de cercetare la nivel european. Pentru a contribui la realizarea unei economii neutre din punctul de vedere al impactului asupra climei până în 2050, trebuie să fie prevăzută posibilitatea de a furniza sprijin prin intermediul parteneriatelor europene programate în comun, în sinergie și secvențiere cu alte programe. Un parteneriat european ar putea constitui un instrument ideal de punere în comun a resurselor în scopul de a sprijini cercetarea în domeniul tehnologiilor revoluționare vizând reducerea emisiilor de CO2 în sectorul siderurgic.

               (8)Prin urmare, Decizia 2008/376/CE trebuie modificată în consecință,

               ADOPTĂ PREZENTA DECIZIE:

               Articolul 1

               Decizia 2008/376/CE se modifică după cum urmează:

               (1)La articolul 2, al doilea paragraf se înlocuiește cu următorul text:

               „Programul de cercetare sprijină cercetarea în colaborare în sectoarele cărbunelui și oțelului. De asemenea, programul de cercetare sprijină tehnologii inovatoare de producere a oțelului cu emisii de carbon aproape de zero și proiecte de cercetare vizând gestionarea tranziției juste a minelor de cărbune exploatate anterior sau a celor în curs de închidere și a infrastructurii aferente, în acord cu mecanismul pentru o tranziție justă și în conformitate cu articolul 4 alineatul (2) din Decizia 2003/76/CE a Consiliului. Programul de cercetare este compatibil cu obiectivele politice, științifice și tehnologice ale Uniunii și completează activitățile efectuate în statele membre și în cadrul programelor de cercetare existente la nivelul UE, în special programul-cadru pentru cercetare, dezvoltare tehnologică și activități demonstrative (denumit în continuare „programul-cadru de cercetare”).”;

               (2)Articolul 4 se înlocuiește cu următorul text:

               „Articolul 4

               Sprijinirea tranziției juste a sectorului cărbunelui și a regiunilor carbonifere

               1.Proiectele de cercetare susțin tranziția către o economie a Uniunii neutră din punctul de vedere al impactului asupra climei până în 2050, având drept obiectiv susținerea eliminării treptate a combustibililor fosili, dezvoltarea activităților alternative la locația fostelor exploatări miniere și evitarea sau repararea daunelor aduse mediului la locația minelor de cărbune în curs de închidere, a minelor de cărbune exploatate anterior și împrejurimile acestora. Proiectele se axează în special pe:

               (a)dezvoltarea și testarea tehnologiilor de captare, utilizare și stocare a dioxidului de carbon;

               (b)utilizarea energiei geotermice la locația fostelor exploatări de cărbune;

               (c)utilizările neenergetice și producția de materii prime din deșeuri miniere și reziduuri provenind de la mine de cărbune exploatate anterior sau în curs de închidere, evaluând în mod corespunzător faptul că impactul lor asupra climei, asupra mediului și asupra sănătății este redus la minimum și mai scăzut decât în cazul soluțiilor alternative;

               (d)reorientarea fostelor mine de cărbune și lignit, precum și a infrastructurii în sectorul cărbunelui, inclusiv servicii de alimentare cu energie electrică, în conformitate cu o tranziție neutră din punct de vedere climatic și ecologică;

               (e)promovarea dezvoltării programelor eficiente de recalificare și de perfecționare a forței de muncă afectate de încetarea activității în sectorul cărbunelui. Aceasta include cercetări privind formarea profesională și recalificarea forței de muncă angajate în prezent sau în trecut în sectorul cărbunelui.

               2.Se acordă o atenție specială consolidării poziției de lider a Europei în ceea ce privește gestionarea procesului de tranziție a minelor de cărbune exploatate anterior și a infrastructurii în sectorul cărbunelui prin intermediul unor soluții tehnologice și netehnologice, susținându-se, de asemenea, transferul de tehnologie și non-tehnologie. Activitățile de cercetare având aceste obiective prezintă beneficii tangibile pentru climă și mediu, în conformitate cu obiectivul realizării neutralității climatice până în 2050.”;

               (3)Articolul 5 se înlocuiește cu următorul text:

               „Articolul 5

               Îmbunătățirea sănătății și siguranței

               În proiectele care acoperă activitățile menționate la articolele 4 și 6 sunt luate în considerare și aspectele referitoare la siguranța în minele de cărbune în curs de închidere și în cele exploatate anterior, în vederea îmbunătățirii condițiilor de muncă, a protecției sănătății și a siguranței la locul de muncă, precum și aspectele de mediu dăunătoare sănătății sunt.

               Proiectele de cercetare se axează asupra bolilor asociate activităților miniere, având drept scop îmbunătățirea sănătății persoanelor care trăiesc în regiunile carbonifere în tranziție. Proiectele de cercetare asigură, de asemenea, măsuri de protecție în contextul procesului de închidere a minelor și în minele exploatate anterior.”;

               (4)Articolul 6 se înlocuiește cu următorul text:

               „Articolul 6

               Reducerea la minimum a impactului minelor de cărbune aflate în tranziție asupra mediului

               1.Proiectele de cercetare urmăresc reducerea la minimum a impactului asupra atmosferei, apei și solului, generat de minele de cărbune în curs de închidere și de minele exploatate anterior. Cercetările sunt orientate către conservarea și refacerea resurselor naturale pentru generațiile viitoare, precum și către reducerea la minimum a impactului asupra mediului a minelor de cărbune în curs de închidere și a celor exploatate anterior.

               2.Se acordă preferință proiectelor care promovează cel puțin unul dintre următoarele aspecte:

               (a)tehnologii noi și îmbunătățite pentru evitarea poluării mediului, inclusiv scurgerea de metan, de către mine de cărbune în curs de închidere, mine exploatate anterior și împrejurimile acestora (printre altele, atmosferă, terenuri, soluri și apă);

               (b)captarea, evitarea și reducerea la minimum a emisiilor de gaze cu efect de seră, în special a metanului, din zăcămintele de cărbune în curs de închidere;

               (c)gestionarea și reutilizarea deșeurilor miniere, a cenușii zburătoare și a produselor de desulfurizare din cadrul minelor de cărbune în curs de închidere și a celor exploatate anterior, însoțite, unde este cazul, de alte forme de deșeuri;

               (d)recondiționarea haldelor și folosirea reziduurilor industriale din producția și consumul de cărbune în regiunile carbonifere în tranziție;

               (e)protejarea pânzelor de apă freatică și purificarea apei de scurgere din mine;

               (f)restabilirea mediului fostelor instalații sau a instalațiilor în curs de închidere care au folosit cărbune, precum și a împrejurimilor acestora, în special apa, terenurile, solurile și biodiversitatea;

               (g)protejarea infrastructurii de suprafață împotriva efectelor tasării pe termen scurt și lung.”;

               (5)Articolul 7 se abrogă.

               (6)Articolul 8 se înlocuiește cu următorul text:

               „Articolul 8

               Procese noi și sustenabile de producere și finisare a oțelului cu emisii reduse de dioxid de carbon

               Cercetarea și dezvoltarea tehnologică (CDT) au drept scop elaborarea, demonstrarea și îmbunătățirea proceselor de producție a oțelului cu emisii de carbon aproape de zero în vederea creșterii calității produselor și a sporirii productivității. Reducerea substanțială a emisiilor, a consumului de energie, a amprentei de carbon și a altor forme de impact asupra mediului, precum și conservarea resurselor constituie parte integrantă a activităților vizate. Proiectele de cercetare vizează unul sau mai multe dintre aspectele următoare:

               (a)procese și operațiuni inovatoare, noi și îmbunătățite, de producere a fontei și oțelului cu emisii de carbon aproape de zero, acordându-se o atenție specială evitării emisiilor directe de dioxid de carbon și/sau utilizării inteligente a acestora;

               (b)optimizarea prelucrării și a lanțului de prelucrare a oțelului (inclusiv producerea fontei și oțelului, proceduri bazate pe topirea deșeurilor reciclate, tehnici secundare în metalurgie, operațiuni de turnare, laminare, finisare și/sau placare) prin instrumentare, detectarea proprietăților produselor intermediare și finale, modelare, control și automatizare, inclusiv digitalizare, aplicarea tehnologiei de lucru cu volume mari de date, și/sau inteligență artificială și orice alte tehnologii avansate;

               (c)integrarea prelucrării oțelului și eficiența procesului în contextul procesului de producție a oțelului cu emisii de carbon aproape de zero;

               (d)întreținerea și fiabilitatea utilajelor de producție a oțelului;

               (e)tehnici vizând creșterea capacității de reciclare, reciclarea și reutilizarea oțelului și dezvoltarea unei economii circulare;

               (f)tehnici vizând creșterea eficienței energetice a producției de oțel prin recuperarea căldurii reziduale, prevenirea pierderilor de energie, tehnici de încălzire hibride și soluții de gestionare a energiei;

               (g)tehnologii și soluții inovatoare pentru procesele de producție a fontei și oțelului care promovează activități intersectoriale, proiecte demonstrative care integrează producția de energie fără emisii de carbon sau contribuie la o economie bazată pe hidrogen curat.”;

               (7)Articolul 9 se înlocuiește cu următorul text:

               „Articolul 9

               Clase avansate de oțel și aplicații

               CDT se va axa pe îndeplinirea cerințelor utilizatorilor de oțel vizând dezvoltarea unor noi produse cu emisii de carbon aproape de zero, precum și crearea de noi oportunități de piață, reducând în același timp nivelul de emisii și impactul asupra mediului. În contextul tehnologiilor menționate la articolul 8, proiectele de cercetare vizează unul sau mai multe dintre aspectele următoare, având drept obiectiv furnizarea proceselor de producție a oțelului cu emisii de carbon aproape de zero la nivelul Uniunii:

               (a)noi clase avansate de oțel;

               (b)îmbunătățirea proprietăților oțelului, cum ar fi proprietăți mecanice și fizice, adecvarea la prelucrări ulterioare, pentru diverse aplicații și condiții de muncă;

               (c)prelungirea duratei de exploatare, în special prin îmbunătățirea rezistenței oțelurilor și a structurilor din oțel la căldură și coroziune, oboseală mecanică și termică și/sau alte efecte de deteriorare;

               (d)modele simulatoare predictive ale microstructurilor, proprietăților mecanice și procese de producție;

               (e)tehnologii utilizate pentru formarea, sudarea și îmbinarea oțelului și a altor materiale;

               (f)standardizarea metodelor de testare și evaluare;

               (g)oțeluri de înaltă performanță pentru aplicații precum mobilitatea, inclusiv sustenabilitatea, metodele de proiectare ecologică, modernizarea, proiectarea din materiale ușoare și/sau soluțiile de siguranță.”;

               (8)Articolul 10 se înlocuiește cu următorul text:

               „Articolul 10

               Conservarea resurselor, protecția mediului și economia circulară

               Atât în domeniul producției, cât și în cel al utilizării oțelului, aspectele privitoare la conservarea resurselor, la conservarea ecosistemelor, la tranziția către o economie circulară și la siguranță constituie parte integrantă a activității CDT. Proiectele de cercetare vizează unul sau mai multe dintre aspectele următoare:

               (a)tehnici de reciclare a oțelului vechi și a produselor secundare provenite din diferite surse și îmbunătățirea calității deșeurilor de oțel;

               (b)tratarea deșeurilor și valorificarea materiilor prime secundare valoroase, inclusiv a zgurii, în interiorul și în afara combinatului siderurgic;

               (c)controlul poluării și protecția mediului la locul de muncă și în împrejurimi, precum și la locația combinatului siderurgic: emisii gazoase, solide sau lichide, gestionarea apei, zgomot, mirosuri, praf, etc.;

               (d)proiectarea claselor de oțel și a structurilor asamblate pentru a facilita recuperarea ușoară a oțelului pentru reciclare sau reutilizare;

               (e)utilizarea gazelor de proces și eliminarea emisiilor de gaze reziduale din producția de oțel;

               (f)evaluarea ciclului de viață și abordarea din perspectiva ciclului de viață a producției și utilizării oțelului.”;

               (9)Se inserează un nou articol 10a:

               „Articolul 10a

               Gestionarea forței de muncă și a condițiilor de muncă

               Proiectele de cercetare vizează unul sau mai multe dintre aspectele următoare:

               (a)dezvoltarea și diseminarea competențelor pentru a ține pasul cu noi procese de producție a oțelului cu emisii de carbon aproape de zero, precum digitalizarea, și pentru a reflecta principiul învățării pe tot parcursul vieții;

               (b)îmbunătățirea condițiilor de muncă, inclusiv aspecte legate de sănătate, siguranță și ergonomie la locurile de muncă și în împrejurimi.”;

               (10)Se inserează un nou articol 17a:

               „Articolul 17a

               Parteneriate europene

               1.O parte din programul de cercetare poate fi pusă în aplicare prin parteneriate europene programate în comun, instituite în conformitate cu normele prevăzute la [articolul 8 și anexa III la Regulamentul privind programul Orizont Europa].

               2.În sensul prezentului articol, un parteneriat european programat în comun înseamnă o inițiativă elaborată cu implicarea de la bun început a statelor membre, în care Uniunea, împreună cu partenerii privați și/sau publici (cum ar fi industria de profil, universitățile, organizațiile de cercetare, organismele cu misiune de serviciu public la nivel local, regional, la nivel național sau internațional sau organizații ale societății civile, inclusiv fundații și ONG-uri), se angajează să sprijine în comun elaborarea și punerea în aplicare a unui program de activități de cercetare. Parteneriatele europene programate în comun sunt create pe baza unor memorandumuri de înțelegere și/sau a unor angajamente contractuale între Comisie și partenerii publici și/sau privați, care precizează obiectivele parteneriatului, angajamentele aferente privind contribuțiile financiare și/sau contribuțiile în natură ale partenerilor, indicatorii-cheie de performanță și de impact, precum și rezultatele care trebuie obținute. Acestea includ identificarea activităților de cercetare complementare care sunt puse în aplicare de parteneri și de programul de cercetare.

               3.În cadrul parteneriatelor europene programate în comun, programul de cercetare poate furniza finanțare activităților eligibile prevăzute la această secțiune, în forma prevăzută la articolul 30. Pe lângă acestea, poate furniza finanțare sub formă de premii.”;

               (11)La articolul 28, alineatul (4) se înlocuiește cu următorul text:

               „(4). Comisia hotărăște cu privire la alegerea proiectelor și la alocarea fondurilor.”;

               (12)Articolul 39 se înlocuiește cu următorul text:

               „Articolul 39

               Numirea experților independenți cu înalte calificări

               În cazul numirii experților independenți cu înalte calificări menționați la articolul 18, la articolul 28 alineatul (2) și la articolul 38, se aplică dispozițiile articolului 237 din Regulamentul (UE) nr. 2018/1046 al Parlamentului European și al Consiliului (3).”;

               _________________________

               (3) Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (JO L 193, 30.7.2018, p. 1).”;

               (13)La articolul 41, literele (a) și (c) se elimină.

               Articolul 2

               Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene. Se aplică de la data aplicării Deciziei 2003/76/CE sau de la 1 ianuarie 2021, oricare dintre aceste date survine ultima.

               Adoptată la Bruxelles,

                     Pentru Consiliu,

                     Președintele

                     (1)

                        Decizia 2008/376/CE a Consiliului din 29 aprilie 2008 privind adoptarea programului de cercetare al Fondului de cercetare pentru cărbune și oțel și privind orientările tehnice multianuale pentru acest program (JO L 130, 20.5.2008, p. 7).

                     (2)

                        Disponibil la:
                  https://ec.europa.eu/info/publications/research-fund-coal-and-steel-monitoring-and-assessment-report_en
                  .

                     (3)

                        Grupurile consultative pentru cărbune și oțel au prezentat observații la 3 și, respectiv, 4 decembrie 2019. Informațiile sunt disponibile în registrul grupurilor de experți ai Comisiei:
                  https://ec.europa.eu/transparency/regexpert/index.cfm?do=groupDetail.groupMeeting&meetingId=18626
                  .

                     (4)

                        Comitetul pentru cărbune și oțel a aprobat abordarea propusă la 19 decembrie 2019.

                     (5)

                        Tratat multilateral, capitolul XXVII Mediu, 7.d Acordul de la Paris. Intrat în vigoare la 4 noiembrie 2016.

                     (6)

                        Comunicarea Comisiei Europene „Pactul verde european”, Bruxelles, 11 decembrie 2019, COM(2019) 640.

                     (7)

                        Comunicarea Comisiei Europene „Planul de investiții pentru o Europă durabilă. Planul de investiții al Pactului verde european” Bruxelles, 14 ianuarie 2020, COM(2020) 21.

                     (8)

                        Comunicarea Comisiei Europene „Un nou Plan de acțiune privind economia circulară”, Bruxelles, 11 martie 2020, COM(2020) 98.

                     (9)

                        Comunicarea Comisiei Europene „O nouă Strategie industrială pentru Europa”, Bruxelles, 10 martie 2020, COM(2020) 102.

                     (10)

                        Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (JO L 193, 30.7.2018, p. 1).

                     (11)

                        Decizia 2003/76/CE a Consiliului din 1 februarie 2003 de stabilire a măsurilor necesare pentru punerea în aplicare a Protocolului anexat la Tratatul de instituire a Comunității Europene, privind consecințele financiare ale expirării Tratatului de instituire a Comunității Europene a Cărbunelui și Oțelului (CECO) și Fondul de cercetare pentru cărbune și oțel, JO L 29, 5.2.2003. Modificată prin Decizia 2018/599 a Consiliului din 16 aprilie 2018.

                     (12)

                        Protocolul (nr. 37) referitor la consecințele financiare ale expirării Tratatului CECO și la Fondul de cercetare pentru cărbune și oțel, JO C 115, 9.5.2008, p. 327–328.

                     (13)

                        Decizia 2003/77/CE a Consiliului din 1 februarie 2003 de stabilire a orientărilor financiare multianuale pentru gestionarea activelor Comunității Europene a Cărbunelui și Oțelului (CECO) în lichidare și, după încheierea lichidării, a activelor Fondului de cercetare pentru cărbune și oțel, JO L 29, 5.2.2003, p. 25–27. Modificată prin Decizia 2008/750/CE a Consiliului.

                     (14)

                        Curtea de Conturi Europeană, „Document de analiză nr. 10/2019, Comunitatea Europeană a Cărbunelui și Oțelului: lichidarea se desfășoară conform planificării, dar finanțarea pentru cercetare nu mai este sustenabilă” 2019. Disponibil la adresa:
                  https://www.eca.europa.eu/Lists/ECADocuments/RW19_10/RW_ECSC_RO.pdf
                  .

                     (15)

                        COM(2019) 640.

                     (16)

                  https://sustainabledevelopment.un.org/post2015/transformingourworld
                  .

                     (17)

                        COM(2019) 640, p. 8, 9.

                     (18)

                        Cu respectarea Protocolului (nr. 37) referitor la consecințele financiare ale expirării Tratatului CECO și la Fondul de cercetare pentru cărbune și oțel. JO C 115, 9.5.2008, p. 327–328.

                     (19)

                        COM(2020) 21, p. 18.

                     (20)

                        Comunicarea Comisiei Europene, „O planetă curată pentru toți. O viziune europeană strategică pe termen lung pentru o economie prosperă, modernă, competitivă și neutră din punctul de vedere al impactului asupra climei”, COM(2018) 773.

                     (21)

                        Propunere de regulament al Parlamentului European și al Consiliului de instituire a cadrului pentru realizarea neutralității climatice și de modificare a Regulamentului (UE) 2018/1999 (Legea europeană a climei).

                     (22)

                        Comunicarea Comisiei Europene, „Siderurgia: Păstrarea locurilor de muncă și a creșterii economice durabile în Europa”, COM(2016)155.

                     (23)

                        Raportul de monitorizare și evaluare este prevăzut în dispozițiile Deciziei nr. 2008/376/CE a Consiliului, publicată în Jurnalul Oficial din 20 mai 2008 ref. JO L 130/7 și modificată prin Decizia 2017/955 a Consiliului din 29 mai 2017. Acest grup de experți este prevăzut în C(2018) 3245 din 30.5.2018 – Decizia de punere în aplicare a Comisiei din 30.5.2018.

                     (24)

                        Disponibil la:
                  https://ec.europa.eu/info/publications/research-fund-coal-and-steel-monitoring-and-assessment-report_en
                  .

                     (25)

                        Comisia Europeană DG RTD, „Oțelul și cărbunele: Acțiuni la nivelul UE pe planul cercetării și inovării”, 2019. Document disponibil online:
                  https://publications.europa.eu/s/mmQ7
                  .

                     (26)

                        Criterii neobligatorii pentru aplicarea articolelor 290 și 291 din Tratatul privind funcționarea Uniunii Europene – 18 iunie 2019 (JO C 223, 3.7.2019, p. 1–4).

                     (27)

                        JO C , , p. .

                     (28)

                        Tratat multilateral, capitolul XXVII Mediu, 7.d Acordul de la Paris. Intrat în vigoare la 4 noiembrie 2016.

                     (29)

                        COM(2019) 640, p. 2.

                     (30)

                        JO L 328, 21.12.2018, p. 1–77.

                     (31)

                        Decizia 2008/376/CE a Consiliului din 29 aprilie 2008 privind adoptarea programului de cercetare al Fondului de cercetare pentru cărbune și oțel și privind orientările tehnice multianuale pentru acest program (JO L 130, 20.5.2008, p. 7).